P6_TA(2006)0494

Põhjamõõtme Läänemere piirkonna strateegia

Euroopa Parlamendi resolutsioon Põhjamõõtme Läänemere piirkonna strateegia kohta (2006/2171(INI))

Euroopa Parlament,

- võttes arvesse oma 16. novembri 2005. aasta resolutsiooni Põhjamõõtme tuleviku kohta [1];

- võttes arvesse suuniseid poliitilise deklaratsiooni ja raamdokumendi koostamiseks Põhjamõõtme poliitika kohta alates 2007. aastast, mis kiideti heaks 21. novembril 2005. aastal Brüsselis toimunud Põhjamõõtme ministrite kohtumisel;

- võttes arvesse 2. juunil 2006. aastal vastuvõetud komisjoni 2005. aasta arenguaruannet Põhjamõõtme tegevuskava rakendamise kohta (SEK(2006)0729);

- võttes arvesse Põhjamõõtme teist tegevuskava aastateks 2004-2006, mille Euroopa Ülemkogu kinnitas 16. ja 17. oktoobri 2003. aasta Brüsseli kohtumisel;

- võttes arvesse eesistuja järeldusi Läänemere riikide kuuendal tippkohtumisel Reykjavikis 8. juunil 2006. aastal;

- võttes arvesse Euroopa Majanduspiirkonna (EMP) nõuandekomitee 25. juuni 2006. aasta resolutsiooni ja aruannet Põhjamõõtme poliitika tuleviku kohta;

- võttes arvesse Euroopa Parlamendi fraktsioonidevahelise Läänemere töörühma tööd;

- võttes arvesse Euroopa Parlamendi fraktsioonidevahelise Läänemere töörühma poolt vastu võetud Läänemere piirkonna Euroopa strateegiat;

- võttes arvesse Läänemeremaade Nõukogu ja Läänemeremaade parlamentaarse konverentsi tööd;

- võttes arvesse kodukorra artiklit 45;

- võttes arvesse väliskomisjoni raportit ja tööstuse, teadusuuringute ja energeetikakomisjoni arvamust (A6-0367/2006),

A. arvestades, et Põhjamõõde moodustab laia raamistiku, mis hõlmab kõiki põhjapoolseid piirkondi - Läänemere ja Barentsi mere piirkonda ning Arktikat - ning nii välis- kui sisepoliitika kõiki valdkondi;

B. arvestades, et Põhjamõõtme poliitika võib edendada piirkondlikku ja piiriülest koostööd edasise majanduskasvu nimel ning ühist tegevust ühiste ülesannete lahendamiseks, kuid siiani pole suudetud täielikult kasutada selle potentsiaali mitmesuguste piirkondlike probleemide käsitlemisel;

C. arvestades, et Läänemere piirkond on ajalooliselt tähtis Euroopa lääne- ja idaosa ühendav ala ja peaks seetõttu olema uue Põhjamõõtme poliitika keskmes;

D. arvestades, et Läänemeri on pärast Euroopa Liidu 2004. aasta laienemist peaaegu saanud ELi sisemereks, mare nostrum'iks, ja arvestades, et Läänemere strateegia võib anda olulise panuse Põhjamõõtme ulatuse ja tegevuse ümberhindamisse, et see kajastaks nimetatud laienemise järel toimunud muutusi;

E. arvestades, et Läänemere strateegia võib oluliselt kaasa aidata Läänemere piirkonnas tegutsevate piirkondlike organite töö paremale kooskõlastamisele,

Käesoleva resolutsiooni eesmärk

1. soovib käesoleva resolutsiooni abil:

a) toetada Põhjamõõtme poliitikat, määratledes Läänemere piirkonda ühe selle eelispiirkonnana, edendades sel moel Läänemere piirkonna tihedamat lõimumist, mis on laiema Euroopa majandusliku ja poliitilise piirkonna toimiv ja dünaamiline osa; rõhutada oma jätkuvat toetust teistes, eelkõige Barentsi ja Arktika piirkondades toimuvale tööle koostöös partnerriikide Norra, Islandi ja Venemaa Föderatsiooniga;

b) kasutada maksimaalselt ära Läänemere piirkonna riikide dünaamilise majanduse pakutavaid võimalusi ja süstemaatiliselt muuta piirkond üheks maailma atraktiivsemaks ja konkurentsivõimelisemaks, millest saaks piirkonnale kaubamärk;

c) aidata parandada maailmas hetkel ühe saastatuma merepiirkonna - Läänemere piirkonna ökoloogilist seisundit; vähendada saastamist ja eutrofeerumist ning hoida ära edasist nafta ja muude mürgiste ja kahjulike ainete heidet;

Seoses sellega teeb järgnevad ettepanekud:

2. nõuab tungivalt, et komisjon esitaks ettepaneku ELi Läänemere piirkonna strateegia kohta, et tugevdada Põhjamõõtme sisemist tugisammast, hõlmata piirkondliku koostöö horisontaalselt erinevaid aspekte, soodustada koostoimet ja vältida erinevate piirkondlike organite ja organisatsioonide tegevuse kattumist; kutsub komisjoni ja liikmesriike üles kohandama oma asutuste vastutusalasid, et nad saaksid kasutada Põhjamõõtme poliitika koostamisel ja rakendamisel horisontaalset lähenemist;

3. toetab Läänemeremaade Nõukogu tööd; teeb ettepaneku korraldada igal aastal enne suvist Euroopa Ülemkogu kohtumist Läänemeremaade tippkohtumine; toetab Läänemeremaade parlamentaarse konverentsi, piirkonna parlamentide esimeeste iga-aastase kohtumise ja eelseisva Põhjamõõtme parlamentaarse foorumi tööd;

4. rõhutab, et Läänemere strateegia sisaldab nii Euroopa Liidu ja liikmesriikide endi poolt rakendatavaid meetmeid kui ka meetmeid, mida tuleb rakendada koostöös Venemaa Föderatsiooniga;

5. tuletab meelde vajadust asutada täiemahuline Euroopa Investeerimispanga piirkondlik harukontor Läänemere piirkonnas;

6. nõuab läbipaistvuse ja sidususe saavutamiseks Läänemere strateegia jaoks ELi eelarves eraldi rea loomist, võimalusel Euroopa naabruse ja partnerluse instrumendi raames, mis täiendaks Põhjamõõtme praegust rahastamist Euroopa Liidu, liikmesriikide, kolmandate riikide, Euroopa Rekonstruktsiooni- ja Arengupanga, Euroopa Investeerimispanga, Põhjamaade Investeerimispanga jt poolt; rõhutab, et strateegia eesmärkide elluviimiseks tuleb teda piisavalt rahastada kõigilt asjakohastelt eelarveridadelt;

7. märgib, et Läänemere reostamise eest vastutavad nii Venemaa Föderatsioon kui liikmesriigid; rõhutab, et võttes arvesse eelkõige eutrofeerumise vähendamist, on merekeskkonna kaitsmine üks tähtsamaid aspekte, mida tuleb ELi põllumajandus- ja struktuuriprogrammide rakendamisel selles piirkonnas arvesse võtta; märgib rahuloluga, et Rahvusvaheline Mereorganisatsioon on liigitanud suurema osa Läänemere piirkonnast eriti tundlikuks merepiirkonnaks; teeb ettepaneku rajada ökoloogiliselt esinduslike ja väärtuslike mere- ning rannikukaitsealade võrk;

8. juhib tähelepanu asjaolule, et kas vedude või uuringute ja kasutamise poolt põhjustatud naftakatastroof võib hävitada suurema osa Läänemere mere-elustikust; nõuab laiemat kooskõlastustööd sellise õnnetuse vältimiseks ja juhul, kui see siiski peaks aset leidma, ühiste mehhanismide kokkuleppimiseks selle tagajärgede vastu võitlemiseks; on seisukohal, et naftatankerite liigitusnormides tuleb arvesse võtta piirkondlikke tingimusi, nagu jääkihi paksus talvel;

9. rõhutab vajadust kaitsta ja tugevdada Läänemere piirkonna kalavarusid; palub komisjonil töötada välja Läänemere vesikonna looduslike lõhevarude säilitamise ja taastamise üldkava, mis hõlmaks kõiki kudemisjõgesid;

10. rõhutab vajadust vähendada piirkonna energiasõltuvust Venemaa Föderatsioonist ja julgustab piirkonna liikmesriike uurima ühise energiaturu loomise võimalust; kutsub komisjoni, liikmesriike ja partnereid üles edendama energiatõhususe ja taastuvate energiaallikate ühisprojekte, võttes arvesse piirkonna potentsiaali bioenergia allikana, ning ergutama biomassi, päikese-, tuule- ja vee-energia kasutamist; toetab Läänemere piirkonna koostööd energiavaldkonnas;

11. nõuab riikliku tasandi energiapoliitika rakendamisel õiglusel ja jagatud vastutusel põhinevat lähenemist, et sellised strateegilised otsused nagu uute energiavõrkude ehitamine võetaks vastu peale nende ELi liikmesriikide partneritega konsulteerimist, keda kõnealused otsused võivad mõjutada;

12. rõhutab, et kõigile energiaga seotud infrastruktuuriprojektidele peaksid eelnema nõuetekohased keskkonnamõju hindamised, et tagada rahvusvaheliste keskkonnakaitsestandardite täitmine; kutsub sellega seoses Venemaa Föderatsiooni üles ratifitseerima piiriülese keskkonnamõju hindamise konventsiooni (Espoo konventsioon);

13. rõhutab rahvusvaheliselt tunnustatud põhimõtete järgimise tähtsust, nagu jätkusuutlik areng, hea valitsemistava, läbipaistvus ja osalus, sooline võrdõiguslikkus, vähemuste õigused ja põlisrahvaste kaitse, ja vastastikku tugevdavate majandus-, tööhõive- ja sotsiaalpoliitikate kohaldamine kõigi asjaomaste osapoolte poolt kooskõlas Lissaboni strateegiaga;

14. tuletab meelde Läänemere rolli piirkonda ühendava tegurina; soovitab uut programmi nimetusega "Piirideta Läänemeri", mille eesmärk oleks ladusa piiriületuse hõlbustamine piirkonnas, sealhulgas liikmesriikide ja Venemaa Föderatsiooni vahel; toetab Läänemere piirkonda Kesk- ja Lääne-Euroopa liikmesriikidega ühendava "Läänemere veetee" rajamist 2010. aastaks;

15. on seisukohal, et oma kohustuse täitmiseks Läänemere saastatuse vähendamise osas peaks liikmesriikidel olema õigus säilitada või kehtestada ELi väljapakututest rangemad kaitsemeetmed;

16. tunnistab mereliikluse suurenemist, mille peamiseks põhjuseks on Venemaa Föderatsiooni tugev majanduskasv; peab meresõiduohutust üheks piirkonna pakilisemaks probleemiks; teeb ettepaneku laevaliikluse korraldus- ja teabesüsteemide järkjärguliseks laiendamiseks, nii et need hõlmaksid kogu Läänemerd ja mitte üksnes Soome lahte; rõhutab vajadust võtta ühine kohustus Rahvusvahelise Mereorganisatsiooni poolt Läänemere eriti tundlikuks merepiirkonnaks tunnistamine kiiresti ellu rakendada, sealhulgas keelata naftatransport ühepõhjaliste tankeritega;

17. soovitab, et Põhjamaade kolmnurga üleeuroopalist võrku (TEN) laiendataks kogu piirkonnale ja et TEN süsteemi raames kaasataks ka Barentsi koridori ja Botnia koridori maantee- ja raudteetrassid; nõuab Rail Baltica projekti elluviimist; näeb ette kogu piirkonda ühendava kiirraudtee loomist;

18. nõuab Via Baltica kiirtee kui Läänemere piirkonda Kesk- ja Lääne-Euroopa liikmesriikidega ühendava prioriteetprojekti valmimist 2013. aastaks; rõhutab Euroopa rahastamise olulisust projekti teostamisel;

19. tõdeb, et enamik piirkonna siseriiklikke turge on suhteliselt väikesed, mille tulemuseks on paljudel juhtudel madal konkurentsitase; juhib tähelepanu piirkonna ELi liikmesriikide erakordsele vastastikusele majanduslikule sõltuvusele; nõuab nelja põhivabaduse (isikute vaba liikumise, kaupade vaba liikumise, asutamisvabaduse ja kapitali vaba liikumise) täielikku rakendamist piirkonnas asuvate ELi liikmesriikide vahel;

20. märgib, et ELi liikmesriikidest ümbritsetud Kaliningradi oblasti olukord nõuab tõelist koostööd piirkondlike ametivõimude, Euroopa Liidu ja Venemaa Föderatsiooni vahel; nõuab tungivalt, et Venemaa Föderatsioon ja Euroopa Liit kaaluksid võimalust kujundada Kaliningradi oblastist avatum ja vähem sõjaväestatud katsepiirkond, millel oleks parem juurdepääs siseturule; rõhutab vajadust tagada täielik navigatsioonivabadus Läänemerel, kaasa arvatud Wisła lahes ja Kaliningradi lahes, ning vaba pääs läbi Balti väina;

21. juhib tähelepanu, et Põhjamõõtme partnerlus rahvatervise ja sotsiaalse heaolu vallas peaks asjalikumalt tegutsema levinumate haiguste vastu võitlemisel, samuti tervisliku ja sotsiaalset rahuldust pakkuva elustiili edendamisel ja propageerimisel; kutsub Venemaa Föderatsiooni ja ELi üles uurima Kaliningradi oblasti praktilise kaasamise võimalust Põhjamaade partnerluse tegevusse rahvatervise ja sotsiaalse heaolu vallas;

22. rõhutab, et Kaliningradi oblast on jätkuvalt enklaav, mida vaevavad paljud sotsiaalsed, majanduslikud ja ökoloogilised probleemid, näiteks piirkonnas sõjaväebaaside ja relvade kohalolust tulenev oluline ökoloogiline oht, tõsine oht tervisele ning organiseeritud kuritegevuse ja narkosõltuvuse kõrge tase;

23. kutsub Läänemere piirkonna riike üles toetama aktiivselt programme, mille eesmärk on uute kunstija kommunikatsioonivormide loomine ning rahvusvahelise liikuvuse ja kultuurivahetusprogrammide soodustamine;

24. toetab piirkondlikke õpilasvahetusi; soovitab piirkonna ülikoolidel moodustada võrgustikke ja leppida kokku tööjaotuses, et kujundada tippkeskusi, mis oleksid võimelised rahvusvahelisel tasandil konkureerima;

25. tunneb muret, et regiooni idapiir on märkimisväärseks organiseeritud kuritegevuse läbipääsuteeks, kusjuures eriti murettekitav on inim- ja uimastikaubandus; nõuab sellega seoses Euroopa Politseiameti (Europol) suuremat kaasatust ja tõhustatud koostööd nii ELi kui valitsustevahelisel tasandil;

26. rõhutab vajadust idapiiril piirikontrolli tõhusust parandada, eriti olemasoleva infrastruktuuri uuendamise ja legaalse piiriületuse toetamise teel, ning nõuab selleks piisavate summade eraldamist Euroopa välispiiride fondist, mille loomiseks on tehtud ettepanek;

*

* *

27. teeb presidendile ülesandeks edastada käesolev resolutsioon nõukogule ja komisjonile, Venemaa Föderatsiooni valitsusele ning Läänemeremaade Nõukogu eesistujale.

[1] Vastuvõetud tekstid, P6_TA(2005)0430.

--------------------------------------------------